કોંગ્રેસનો વિજય થતાં પોલીસે કાયદો બતાવ્યો !
વિજયોત્સવ અટકાવતા ગુલાલને બદલે લાઠી અને પથ્થરો ઉછળ્યા
ઉશ્કેરાયેલા કોંગ્રેસી કાર્યકરોએ પથ્થરમારો કરતા બે પોલીસ જવાન ઘાયલઃ૫૦૦ કાર્યકરો સામે રાયોટિંગનો ગુનો દાખલ
માણસા વિધાનસભા બેઠક ઉપર આજે કોંગ્રેસના ઉમેદવાર બાબુજી ઠાકોરનો ૮,૧૮૮ મતે વિજય થયા બાદ ઉત્સાહી કાર્યકરોએ મતગણતરી સ્થળેથી જ તેમનું વિજય સરઘસ કાઢયું હતું. પરંતુ પોલીસે તેને અટકાવી તેની પરવાનગી નહીં લીધી હોવાનું જણાવતાં રોષે ભરાયેલા કાર્યકરોએ પોલીસ ઉપર પથ્થર મારો કર્યો હતો.જેમાં બે જવાનો ઘાયલ થયા હતા. આ ઘટનામાં પોલીસે આઠ આગેવાનો સહિત પાંચસો કાર્યકરો સામે રાયોટીંગનો ગુનો દાખલ કર્યો છે.
માણસા વિધાનસભાની બેઠકમાં આજે યોજાયેલી મતગણતરી બાદ કોંગ્રેસના ઉમેદવાર બાબુજી ઠાકોરનો વિજય થતાં કોંગ્રેસમાં ભારે ઉત્સાહ જોવા મળ્યો હતો. અને કાર્યકરોએ તેમને વધાવવા માટે મતગણતરીના સ્થળ એવા માણસા કોલેજની બહાર ઉમટી પડયા હતા. જ્યાંથી તેમનું વિજય સરઘસ કાઢવામાં આવ્યું હતું. ઉત્સાહમાં આવેલા કાર્યકરો ડીજેના તાલ ઉપર ઝુમી રહ્યા હતા તે દરમ્યાન જ જિલ્લા પોલીસ વડાએ આ સરઘસને અટકાવ્યું હતું. અને સરઘસની પરવાનગી નહીં હોવાથી સરઘસ બંધ રાખવા કહેતા કોંગી કાર્યકરોમાં રોષ ભભૂકી ઉઠયો હતો. અને સરઘસ આગળ જવા દેવા કહેવા છતાં પોલીસે જવા નહીં દેતાં કાર્યકરોએ ઉશ્કેરાઈને પોલીસ ઉપર પથ્થરમારો શરુ કર્યો હતો. જેમાં બે પોલીસ જવાનો ઘાયલ થયા હતા. ત્યારબાદ પોલીસે સરઘસ ઉપર લાઠીચાર્જ કરીને તેને અટકાવી દીધું હતું. આ ઘટના બાદ માણસા પીએસઆઈ એફ.એસ.મલીકેની ફરિયાદના આધારે કોંગ્રેસના આઠ આગેવાનો સાથે પાંચસો જેટલા કાર્યકરો સામે રાયોટીંગનો ગુનો નોંધાયો છે. કોંગ્રેસના કાર્યકરોએ રોષપૂર્વક જણાવ્યું હતું કે ભાજપની સરકાર સત્તામાં હોવાથી અમારી જીતને પચાવી શક્યા નથી અને અમારા વિજય સરઘસને અટકાવવાનો હીન પ્રયાસ કરવામાં આવ્યો છે. આ સમયે એક ભાજપના જ નેતાએ કહયું હતું કે જ્યારે પણ કોઈ પક્ષની જીત થતી હોય છે ત્યારે યોજાતાં વિજયોત્સવમાં મંજૂરી લેવાની જ ના હોય.